Poliţia suedeză a evacuat-o marţi cu forţa pe activista în lupta împotriva modificărilor climatice Greta Thunberg - care bloca împreună cu alţi activişti intrarea în Parlamentul suedez. Doi poliţişti au luat-o pe sus pe activistă şi au depus-o jos la aproximativ 20 de metri de uşa pe care o bloca. Ulterior, aceasta a fost dusă într-o mașină a forțelor de ordine suedeze.
Greta Thunberg şi alţi zeci de activişti ecologişti au început o acţiune de blocare a intrărilor principale ale sediului Parlamentului suedez luni, agitând o banderolă cu sloganul lor clasic "Climate Justice Now", în cadrul unei mişcări de ocupare împotriva efectelor încălzirii globale şi împotriva a ceea ce denunţă drept o inacţiune politică.
🇸🇪 The police detained Greta Thunberg in front of the Swedish parliament pic.twitter.com/SR3dbqaX8Z
— M e d i a s e t * S * (@MediasetS1) March 12, 2024
"Suntem un grup de tineri care blochează intrările în Parlamentul suedez, Riksdag, în semn de protest faţă de distrugerea în curs a sistemelor noastre de supravieţuire şi a persoanelor deja ucise din cauza crizei climatice", a declarat Greta Thunberg.
"Trebuie ca asta să înceteze. Noi ne-am săturat", a declarat ea Reuters, acuzându-i pe liderii politici de inacţiune împotriva încălzirii globale.
Ea consideră că tinerii mobilizaţi de cinci ani în lupta împotriva modificărilor climatice au fost constrânşi să "crească prea repede" pentru a lupta împotriva pagubelor cauzate de generaţii precedente.
Activiştii au părăsit locul luni seara, dar au revenit marţi dimineaţa să manifesteze.
"Suntem mulţi tineri care au crescut odată cu mişcarea ecologică şi am crescut mult prea repede, pentru a ne asuma responsabilităţile şi a face curat după fosta generaţie", a declarat ea unui jurnalist AFP în cursul acţiunii de la Stockholm.
Ea a declarat că, împreună cu colegii săi, se simte ca "o placă zgâriată".
Greta Thunberg, în vârstă de 21 de ani, a devenit "faţa" tinerilor activişti în lupta împotriva încălzirii globale.
Manifestaţiile săptămânale - care au început în 2018 în faţa sediului Parlamentului suedez - s-au transformat rapid într-o mişcare mondială de tineret şi în adunări mari pe toate continentele.
Responsabilii politici "nu au acţionat. Vom continua să mergem în direcţia greşită. Emisiile continuă să crească", a denunţat ea.
"De aceea, credem că nu avem altă opţiune decât să încercăm metode noi şi diferite de a ne face auziţi", a declarat ea.
"Rămânem aici pentru moment", a anunţat activista.
"Guvernul suedez şi toate celelalte guverne din lume nu tratează criza climatică ca pe o criză", acuză ea.
"Ei continuă să lase profituri economice pe termen scurt să primeze asupra vieţii oamenilor de pe planetă", denunţă ea.
Suedeza - care a devenit cunoscută în lume prin "greve la şcoală în lupta împotriva modificărilor climatice" pe care le-a început pe când era în vârstă de 15 ani în Suedia - ia parte cu regularitate la astfel de acţiuni, la care denunţă o lipsă de politici publice împotriva încălzirii globale.
Anul trecut, ea a fost arestată de poliţie sau scoasă de la manifestaţii în mai multe ţări, inclusiv în Suedia, Norvegia şi Germania.